Δον Θεόδωρος Γκριέγκο

Ο Δον Θεόδωρος Γκριέγκο (ισπανικά: Θεόδωρος ο Έλληνας) ήταν Έλληνας θαλασσοπόρος με καταγωγή από νησί του Αιγαίου και εξερευνητής της Αμερικής. Θεωρείται ο πρώτος Έλληνας που έφτασε σε εδάφη, που απαρτίζουν το σύγχρονο κράτος των ΗΠΑLeber, George J. (1972) "The First Greeks in the New World" In: The Greeks in the New World, and Immigration to the United States, Order of AHEPA, Washington, D.C..

Εμφανίζεται στην περιγραφή εκστρατείας, με συγγραφέα τον Αλβάρ Νούνεθ Καμπέθα ντε Βάκα. Το αρχικό του όνομα φέρεται να ήταν Δωρόθεος ΘεόδωροςCabeza de Vaca's La Relacion". . Εμφανίζεται και ως «Δον Θεόδωρος» ή απλά «ένας Έλληνας Χριστιανός» στο βιβλίο του ντε Βάκα, δημοσιευμένο το 1542 και με επανεπιμέλεια το 1555.

 Ιστορικό 
Είχε γεννηθεί στο Αιγαίο και αργότερα μετέβη στην Ισπανία, όπου μπήκε στο πλήρωμα του Αδελάνταδο Δον Πάνφιλο δε Ναρβάεθ.

Στις 17 Ιουνίου 1527 απέπλευσε από το λιμάνι του Σανλούκαρ δε Μπαρραμέδα της Ισπανίας στόλος με πέντε πλοία και κυβερνήτη τον Ναρβάεθ με προορισμό την εξερεύνηση της Αμερικής.

Τον Σεπτέμβριο η αποστολή έφτασε στον Άγιο Δομίνικο, αγόρασε ακόμα ένα πλοίο και προμήθειες, ενώ συμπληρώθηκε και το πλήρωμα σε άντρες, αφού κάποιοι ήταν άρρωστοι η είχαν πεθάνει στο ταξίδι. Η αποστολή μετά κατέπλευσε στο Σαντιάγο της Κούβας και χωρίστηκε στα δύο. Στο ένα μέρος ήταν και ο Θεόδωρος, ο οποίος με δυο καράβια κατευθύνθηκε προς το Τρινιντάντ για να πάρει προμήθειες. Όμως τα δύο πλοία έπεσαν σε τυφώνα με αποτέλεσμα να βυθιστούν παρασύροντας στο βυθό 60 άντρες. Ο Θεόδωρος επέζησε μαζί με 30 ναυτικούς που είχαν βγει στη στεριά, προκειμένου να μεταφέρουν τα εφόδια στα πλοία. 

Στις 14 Απριλίου 1528 η αποστολή κατέπλευσε τελικά στην Φλόριντα και αμέσως άρχισαν να κατασκευάζουν καταλύματα για να εγκατασταθούν. Από τις πρώτες μέρες υπήρχε επαφή με ντόπιες φυλές ιθαγενών, οι οποίες έφερναν μαζί τους κομμάτια χρυσού και έλεγαν ότι υπήρχε πολύς χρυσός στα βουνά στην περιοχή των Απαλάχιων.

Οι Ισπανοί ξεκίνησαν για να ανακαλύψουν τον χρυσό, αλλά στην διαδρομή σκότωσαν τους ιθαγενείς άνδρες και αιχμαλώτισαν τις γυναίκες και τα παιδιά τους, με σκοπό να τους πουν πού ήταν ο χρυσός, ξεσηκώνοντάς τους έτσι εναντίον τους. Κάποια στιγμή η ομάδα βρέθηκε αποκλεισμένη σε άγνωστα εδάφη μακριά από την βάση της και χωρίς προμήθειες. Τότε ο Θεόδωρος, προκειμένου να φύγουν μέσω των παραποτάμων του Μισισιπή, κατασκεύασε πέντε βάρκες χρησιμοποιώντας ξύλο και δέρμα και αλείφοντας τες με ρετσίνι.

Μετά από έναν μήνα περιπλάνησης η ομάδα βγήκε στην θάλασσα, αλλά αδυνατούσε να βρει την βάση της. Τελικά έφτασαν σε έναν όρμο κοντά στη σημερινή πόλη Πενσακόλα της Φλώριδας, όπου ο Θεόδωρος βγήκε στην στεριά για να πάρει νερό από τους ιθαγενείς της περιοχής. Το απόγευμα της ίδιας ημέρας οι ιθαγενείς επέστρεψαν χωρίς τον Θεόδωρο, ενώ στις ερωτήσεις των Ισπανών αρνήθηκαν να απαντήσουν και τράπηκαν σε φυγή. Οι Ισπανοί προσπάθησαν για δύο ημέρες να τον εντοπίσουν χωρίς επιτυχία. Η αποστολή τελικά κατάφερε το 1535 να φτάσει στην Καλιφόρνια και τελικά να επιστρέψει στην Ισπανία το 1537.

Το 1540 έφτασε στο σημείο που είχε χαθεί ο Θεόδωρος ο Γκονθάλο Βαλντές, γραμματέας του Ερνάντο Ντε Σότο. Έμαθε ότι δυο χριστιανοί που βρισκόταν στην αποστολή του Ναρβάεθ έμειναν με τους ιθαγενείς, οι οποίοι για άγνωστο λόγο τους σκότωσαν. Οι ιθαγενείς, που αφηγήθηκαν το τέλος του Θεόδωρου, δεν γνώριζαν το πότε ακριβώς δολοφονήθηκε ο Θεόδωρος ούτε πού ήταν θαμμένος. Του έδωσαν μόνο ένα μικρό μαχαίρι, που χρησιμοποιούσε ο Θεόδωρος.

Στις 8 Ιανουαρίου 2005, έγιναν τα αποκαλυπτήρια αγάλματος του Θεόδωρου στο Κλιργουότερ Μπιτς της Φλόριντας με την επιγραφή: «Η ιστορία των Ελλήνων στην Αμερική ξεκινά από εδώ».

Παραπομπές

 Πηγές 


Κατηγορία:Έλληνες κονκισταδόρες
Κατηγορία:Έλληνες θαλασσοπόροι